Komisjoni otsus,

17. jaanuar 1994,

Euroopa tehnilise tunnustuse ühiste menetluseeskirjade kohta

(94/23/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1988. aasta direktiivi 89/106/EMÜ ehitustooteid käsitlevate liikmesriikide õigus- ja haldusnormide ühtlustamise kohta, [1] eelkõige selle II lisa,

ning arvestades, et:

eespool nimetatud direktiivi artikliga 8 nähakse ette, et Euroopa tehnilise tunnustuse võib anda teatavatele toodetele, eelkõige toodetele, millel ei ole ühtlustatud ega riigistandardit ning toodetele, mis erinevad olulisel määral ühtlustatud või tunnustatud riigistandarditest;

tunnustuse taotlemisel, ettevalmistamisel ja andmisel võetakse kasutusele ühised menetluseeskirjad; eespool nimetatud direktiivi II lisaga nähakse samuti ette, et komisjon võtab kõnealused ühised menetluseeskirjad vastu komitee arvamuse põhjal kõnealuse direktiivi artikli 20 kohaselt;

direktiiviga ettenähtud komitee kinnitas kõnealused ühised menetluseeskirjad komitee 22. aprilli 1993. aasta istungil kõnealuse direktiiviga sätestatud korras,

ON VASTU VÕTNUD JÄRGMISE OTSUSE:

Ainus Artikkel

Vastavalt direktiivile 89/106/EMÜ toimub Euroopa tehnilise tunnustuse taotlemine, ettevalmistamine ja andmine käesoleva otsuse lisas ettenähtud ühiste menetluseeskirjade kohaselt.

Brüssel, 17. jaanuar 1994

Komisjoni nimel

komisjoni liige

Martin Bangemann

[1] EÜT L 40, 11.2.1989, lk 12.

--------------------------------------------------

LISA

EUROOPA TEHNILISE TUNNUSTUSE TAOTLEMISE, ETTEVALMISTAMISE JA ANDMISE ÜHISED MENETLUSEESKIRJAD

0. Sissejuhatus

0.1. Nende ühiseeskirjadega määratletakse kord, mis võetakse kasutusele Euroopa tehnilise tunnustuse taotlemisel, ettevalmistamisel ja andmisel, nagu see on ette nähtud nõukogu 21. detsembri 1988. aasta direktiivi 89/106/EMÜ (ehitustooteid käsitlevate liikmesriikide õigusnormide ühtlustamise kohta) [1], edaspidi "ehitustoodete direktiiv", II lisa punktis 3.

0.2. Euroopa Tehnilise Tunnustuse Organisatsioon (EOTA) on loodud ehitustoodete direktiivi sätete alusel ning ühendab direktiivi reguleerimisalas Euroopa Ühenduse liikmesriikide poolt Euroopa tehnilise tunnustuse (ETA) andmiseks nimetatud asutused.

1. Üldeeskirjad

1.1. Euroopa Tehnilise Tunnustuse Organisatsiooni (EOTA) sekretariaadis hoitakse väljastatud Euroopa tehniliste tunnustuste (ETA) ajakohastatud loetelu. Loetelu avaldatakse trükis vähemalt kord aastas.

1.2. EOTA tehniline komisjon vastutab Euroopa tehniliste tunnustuste (ETA) väljaandmise korraldamiseks ja kooskõlastamiseks vajalike komiteede loomise eest.

1.3. Tunnustusasutused avaldavad nende poolt väljastatud Euroopa tehnilised tunnustused oma ametlikus (ametlikes) keeles (keeltes).

1.4. Ehitustoodete direktiivist tulenevad probleemid, mida EOTA täitevkomisjon ei suuda lahendada, suunatakse lahendamiseks Euroopa Ühenduste Komisjonile (edaspidi "EÜ komisjon").

2. Euroopa tehnilise tunnustuse (ETA) taotlemise eeskirjad

2.1. Euroopa tehnilise tunnustuse taotluse võib esitada tootja või tootja ühenduses registrisse kantud esindaja, edaspidi "taotleja". Tootja peab selgesti nimetama tootja nimel tegutseva esindaja.

2.2. Taotlus peab olema tehtud ükskõik millisele asjaomase piirkonna eest vastutavale EOTA asutuste hulka kuuluvale asutusele; ühe ja sama ehitustootega seotud taotlust ei ole siiski lubatud saata rohkem kui ühele asutusele.

2.3. Käesoleva eeskirja kohase taotlusega volitab taotleja tunnustusasutust, kellele ta taotluse esitas, avalduse sisu EÜ komisjonile, muudele EOTA asutustele ja EOTA sekretariaadile teatavaks tegema.

2.4. Taotleja saab enne avalduse esitamist soovi korral ning pärast tunnustusasutuse poolt nõutud andmete esitamist teavet, mis käsitleb:

- tunnustamismenetlust,

- arvestuslikku aega, mida tunnustusasutus vajab konkreetse toote tunnustuse menetlemiseks,

- tunnustusmenetluse arvestuslikku kulu ning makseviise.

Juhul kui teatava tootevaldkonna sobivuse kohta Euroopa tehnilise tunnustuse saamiseks ei ole veel kinnitust saadud või kui toode erineb märkimisväärselt ühtlustatud standarditest või tunnustatud riigistandarditest, antakse taotlejale eespool nimetatud teavet pärast punktis 3.2 kirjeldatud korras tehtud otsust Euroopa tehnilise tunnustuse väljaandmise võimalikkuse kohta.

Taotlejale teatatakse otsusest.

2.5. Taotlus tuleb esitada standardvormingus (vaata 1. liide) selle liikmesriigi keeles, kelle territooriumil tunnustusasutus asub, kui tunnustusasutusega ei ole teisiti kokku lepitud.

2.6. Taotlusega on kaasas ehitustoote kirjeldus, spetsifikaadid, joonised ja katseprotokollid, milles kirjeldatakse üksikasjalikult taotletavat objekti ja selle kavandatavat kasutust.

2.7. Taotleja märgib taotluses ära kõik tootmiskohad. Taotleja tagab, et tunnustusasutus või selle esindaja saab Euroopa tehnilise tunnustuse väljaandmise eesmärgil külastada kõnealuseid kohti tööajal.

2.8. Tunnustusasutus peab kahe kuu jooksul teatama taotluse kättesaamisest ja kinnitama menetluse alustamist (vaata standardvormingut 2. liites).

Kui taotlust ei võeta vastu, siis peab tunnustusasutus esitama põhjused. Taotleja võib seejärel esitada taotluse teisele tunnustusasutusele.

2.9. Tunnustusasutus peab taotlejale teatama, millised dokumendid, katsetulemused, arvutused jne peab taotleja esitama, et tunnustusasutus saaks hinnata toote sobivust kavandatud kasutuseks.

Taotleja on kohustatud esitama tunnustusasutusele vajalikud dokumendid ning tunnustusasutust hindamisel abistama.

2.10. EOTA asutused võtavad vajalikud meetmed, tagamaks, et kõiki nendele tegevuse käigus teatavaks saanud eriti tähtsaid andmeid hoitakse konfidentsiaalseina.

2.11. Taotleja peab õiguslikult siduval viisil teatama, et tasub kõik tunnustusmenetlusega ja tõendavate dokumentide koostamisega seotud kulud siseriiklike eeskirjade kohaselt.

2.12. Kui taotleja ei täida oma kohustusi, nagu on kindlaks määratud käesolevas dokumendis, siis võib tunnustusasutus pärast asjakohast ajavahemikku taotluse tühistada.

3. Euroopa tehnilise tunnustuse andmise eeskirjad

3.0. Euroopa tehniline tunnustus hõlmab ainult neid toote aspekte, mis on seotud oluliste nõuetega, nagu on määratletud ehitustoodete direktiivi I lisas ja tõlgendusdokumentides ehitustoodete direktiivi artikli 3 lõike 3 kohaselt. CE-vastavusmärgist kasutatakse ainult seoses kõnealuste aspektidega.

Kui peaks arvesse võetama muid aspekte, siis erineb asjaomane hindamine selgesti oluliste nõuetega seotud hindamistest; sellise hindamise osas lepitakse EOTA liikmete vahel kokku. Sellised hindamised on vabatahtlikud.

Euroopa tehnilise tunnustuse vorming peab vastama EÜ komisjoniga kokkulepitud "üldvormingule".

3.1. Euroopa tehnilise tunnustuse andmine Euroopa tehnilise tunnustuse suunise põhjal (ehitustoodete direktiivi artikli 9 lõike 1 kohaselt)

3.1.1. Euroopa tehnilise tunnustuse sisu ja vorming peavad vastama asjaomasele Euroopa tehnilise tunnustuse suunisele.

3.1.2. Tunnustusasutus, kes annab välja Euroopa tehnilise tunnustuse, saadab selle:

- kõigile muudele EOTA asutustele,

- peasekretariaadile, kes saadab koopia EÜ komisjonile.

3.1.3. Tunnustusasutuste väljaantud Euroopa tehniliste tunnustuste võrreldavuse tagamiseks esitatakse üleminekuaja jooksul, mille EOTA on määranud eraldi igas Euroopa tehnilise tunnustuse suunises, Euroopa tehnilise tunnustuse projekt koos kaasnevate dokumentidega (katsetulemused) eelnevaks konsulteerimiseks asjaomastele EOTA asutustele [2] ja peasekretariaadile, ning palutakse nendel esitada oma märkused kahe kuu jooksul.

3.1.4. Kui EÜ komisjon peaks ehitustoodete direktiivi artikli 5 lõike 1 alusel ning alalise komisjoni nõuande põhjal teatavas Euroopa tehnilises tunnustuses kindlaks tegema puuduse, mis tuleneb Euroopa tehnilise tunnustuse suunises esinevast puudusest, siis lõpetavad tunnustusasutused Euroopa tehniliste tunnustuste väljaandmise eespool nimetatud ETA suunise põhjal.

3.2. Euroopa tehnilise tunnustuse andmine ilma Euroopa tehnilise tunnustuse suuniseta (ehitustoodete direktiivi artikli 9 lõike 2 kohaselt)

3.2.1. Euroopa tehnilise tunnustuse sisu ja vorming peavad vastama EÜ komisjoniga kokkulepitud "üldvormingule".

3.2.2. Tunnustusasutus, kes on saanud punkti 2.4 kohase taotluse või Euroopa tehnilise tunnustuse taotluse tootele tooteperest, mille kohta ei ole varem ühtegi taotlust esitatud, peab eelnevalt konsulteerima tehnilise nõukoguga, et olla põhimõtteliselt nõus kõnealusele tootele Euroopa tehnilise tunnustuse andmisega ning nõuetele vastavuse tõendamise korra põhimõttega.

Kui tehnilises nõukogus saavutatakse ehitustoodete direktiivi artikli 8 lõike 2 punkti a kohaste taotluste osas üksmeel, siis saadetakse EÜ komisjoni nõutud asjakohane teave EOTA presidendi nõusolekul EÜ komisjonile Euroopa tehniliste tunnustuste väljaandmise õiguse saamiseks. Kui tehnilises nõukogus ei saavutata üksmeelt, siis peab täitevkomisjon otsustama kõnealuse teabe EÜ komisjonile esitamise üle.

Ehitustoodete direktiivi artikli 8 lõike 2 punkti b kohaste taotluste puhul teeb EÜ komisjon EOTA hinnangu ja asjakohase teabe põhjal kindlaks, kas teatava tootepere toode, mis on hõlmatud ühtlustatud standardite või tunnustatud riigistandarditega, erineb olulisel määral kõnealustest standarditest ning kas Euroopa tehnilist tunnustust on võimalik anda.

3.2.3. Kui punkti 3.2.2 alusel on kokkulepe saavutatud, siis peab tunnustusasutus, kellele taotlus esitatakse, korraldama muude asjaomaste EOTA asutustega esialgse arutelu, kus selgitatakse viisi, mida tunnustusasutus kavatseb kasutada taotluse käsitlemisel, kaasa arvatud katseprogrammi rakendamisel, ning tehnilisi nõudeid ja vastavusnõuete tõendamise ettenähtud viisi.

Tunnustusasutus võtab arvesse muude EOTA asutuste märkusi.

3.2.4. Kui Euroopa tehnilist tunnustust taotletakse sellise tootepere tootele, mille suhtes on punktis 3.2.3 ettenähtud menetlus juba kindlaks määratud, siis tuleb Euroopa tehnilise tunnustuse aluseks võtta kõnealune kindlaksmääratud menetlus.

3.2.5. Enne Euroopa tehnilise tunnustuse väljaandmist saadab tunnustusasutus ETA projekti koos taotleja esitatud põhjendustega asjaomastele EOTA asutustele ja peasekretariaadile ning palub nendel esitada oma märkused kahe kuu jooksul.

Tunnustusasutus annab välja ETA, kui kõik asjaomased EOTA asutused on andnud kirjaliku nõusoleku, võttes arvesse ehitustoodete direktiivi II lisa punkti 2 kolmandat lauset.

ETA lastakse ringlusse punkti 3.1.2 kohaselt.

Kui esineb vastuväiteid, mida ei ole võimalik lahendada, siis lülitatakse küsimus tehnilise komisjoni päevakorda.

Kui tehnilises komisjonis saavutatakse üksmeel, siis annab tunnustusasutus ETA välja.

Kui üksmeelt ei saavutata, siis pannakse küsimus EOTA täitevkomisjoni päevakorda, kes otsustab kõigi edasiste meetmete üle.

Kui EOTA täitevkomisjonis ei jõuta üksmeelele, siis suunatakse küsimus EÜ komisjoni kaudu alalisele ehituskomiteele (ehitustoodete direktiivi artikli 9 lõige 2).

4. ETA tühistamine

4.1. Tunnustusasutus tühistab ETA, kui EÜ komisjon on liikmesriike ehitustoodete direktiivi artikli 5 lõike 1 kohaselt informeerinud.

4.2. Tunnustusasutus peab muid EOTA asutusi ja peasekretariaati tühistamisest informeerima. Peasekretariaat informeerib EÜ komisjoni.

5. ETA muutmine

5.1. ETA muutmise suhtes kohaldatakse uuele taotlusele vastavat menetlust. Taotlus tuleb adresseerida muudetava tunnustuse välja andnud tunnustusasutusele.

5.2. Kohaldatakse vastavalt punktides 3.1 ja 3.2 ettenähtud tingimusi: tunnustusmenetlus kehtib ainult muutmisega vahetult seotud punktide kohta.

5.3. Eelmine ETA asendatakse uue ETAga.

6. Kehtivuse pikendamine

6.1. ETA kehtivusaega saab ehitustoodete direktiivi artikli 8 lõike 4 kohaselt pikendada viie aasta võrra (üldjuhul), kui EÜ komisjon ei ole asjaomastele tunnustusasutustele ja/või EOTAle teatanud ETA originaaleksemplari väljaandmise ajal kehtinud tingimuste muutmisest. Taotlused esitatakse kirjalikult ning tunnustusasutus peaks need kätte saama vähemalt kuus kuud enne kehtivusaja lõppemist.

Menetluse suhtes kohaldatakse vastavalt punktides 3.1 ja 3.2 ettenähtud tingimusi.

6.2. Pikendamistaotlusega peavad kaasas olema asjakohased tehnilised dokumendid, mida ETA suunistes ETA pikendamise puhul nõutakse. ETA suuniste puudumise korral teatab tunnustusasutus pärast konsulteerimist EOTA asutustega taotlejale, millised tehnilised dokumendid tuleb esitada.

6.3. Pikendamiste eest vastutab väljaandev asutus ning hindamine peaks olema niisama põhjalik nagu algupäraste taotluste puhul.

[1] EÜT L 40, 11.2.1989, lk 12.

[2] Asjaomased EOTA asutused: liikmesriikide poolt vastavas valdkonnas tegutsemiseks nimetatud asutused.

--------------------------------------------------

1. liide

NÕUKOGU DIREKTIIVI 89/106 EMÜ III PEATÜKIS NIMETATUD EUROOPA TEHNILISE TUNNUSTUSE TAOTLUS

+++++ TIFF +++++

+++++ TIFF +++++

--------------------------------------------------

2. liide

(Volitatud tunnustusasutuse nimi ja aadress)

KINNITUS NÕUKOGU DIREKTIIVIS 89/106/EMÜ NIMETATUD EUROOPA TEHNILISE TUNNUSTUSE TAOTLUSE KÄTTESAAMISE KOHTA

+++++ TIFF +++++

--------------------------------------------------